Дзяржаўная установа адукацыі

“Жыткавіцкі раённы цэнтр творчасці дзяцей і моладзі”

**Сцэнарый**

**гульнёвай праграмы для дзяцей малодшага школьнага ўзросту**

**“Гульні з Весялінкай”**

**Складальнік:**

**Пяшэвіч Вольга Алегаўна,**

**педагог – арганізатар**

**2019**

**Мэта**: развіццё цікавасці дзяцей да культурнай спадчыны свайго народа сродкамі народных беларускіх гульняў.

**Задачы:**

- развіваць мастацкія здольнасці дзяцей;

- выклікаць у дзяцей станоўчыя эмоцыі і жаданне аб’яднання для дасягнення

адзінай мэты;

- пашыраць агульны кругагляд дзяцей;

- фарміраваць і развіваць культуру зносін паміж сабой.

**Месца правядзення:** актавая зала.

**Абсталяванне:** музычнае суправаджэнне, галаўны убор для Грушкі, гімнастычныя абручы.

**Ход праграмы:**

**Весялінка:** Добры дзень, дарагія сябры, вельмі рада з вамі сустрэцца! Здалёк пачула ваш вясёлы смех і мне адразу захацелася з вамі пазнаёміцца! Мяне клічуць Весялінкай, жыву я ў беларускіх гульнях. Хачу запрасіць вас у цудоўны свет беларускай гульні. Разам мы зазірнём у мінулае і пагуляем у гульні, якія вельмі падабаліся нашым бабулям і дзядулям. Яны цяжка працавалі, але на святы і ў нядзелю, яны збіраліся ўсе разам каб павесяліцца, патанцаваць, пагуляць і пажартаваць.

**Весялінка:** А вы любіце гуляць? *(Адказы дзяцей)* Тады пачынаем!

Зараз мы пазнаёмімся з цікавай карагоднай гульнёй, якая называецца “Грушка”. Бярыцеся за рукі і станавіцеся ў карагод, у сярэдзіне мы пасадзім– “Грушку”. А хто з вас будзе “Грушкай” мы вырашым з дапамогай лічылкі:

Кінь, кінь, перакінь,

Давай далей пабяжым,

Цераз воду і агонь,

Не дагоніць нас і конь.

*(Дзеці лічацца, выбіраецца вядучы “Грушка”. Праводзіца гульня.)*

*(Усе дзеці бяруцца за рукі і становяцца ў круг, у сярэдзіне прысядае хлопчык ці дзяўчынка - “Грушка”. Дзеці ходзяць у карагодзе і спяваюць)*

**Дзеці:** А мы грушку пасадзілі, ўсе, ўсе.

Няхай наша грушка расце, расце

(*“Грушка” ў гэты час павольна падымаецца)*

**Дзеці:** Вырасці ты, грушка, вось такой вышыні,

Распусціся, грушка, вось такой шырыні.

*(Дзеці паказваюць, як “Грушка” расце ўверх і ўшыркі)*

**Дзеці:** Расці, расці, грушка, ды ў добры час,

Патанцуй, грушачка, паскачы для нас.

*(“Грушка” танцуе, падыходзячы да кожнага ўдзельніка карагода)*

**Дзеці:** А мы тую грушку ўсе шчыпаці будзем,

Ад нашай грушачкі ўцякаці будзем.

*(Усе падыходзяць да “Грушкі”, каб пашчыпаць яе, і хуценька ўцякаюць.* *Каго яна зловіць, той сам становіцца “Грушкай”)*

**Весялінка:** Ой, якія вы, малайцы! Не стаміліся? *(Адказы дзяцей)*

Прапаную вам яшчэ адну гульню*,* у якойатрымае перамогу самы спрытны.

*(Праводзіцца гульня* ***“Дзень і ноч”)***

**Весялінка:** На падлогу кладуцца абручы – “хаткі” па колькасці на адзін менш, чым дзяцей. Выбіраюць вядучага – “ваду”. Калі “вада” скажа: “Дзень!” – усе ходзяць, скачуць, бегаюць вакол абручоў, дзе каму захочацца. Калі ж прагучыць каманда “вады”: “Ноч!” – кожны (і “вада” таксама) імкнецца хутчэй стаць у любы круг - “хатку”. Каму не дасталося “хаткі”, той становіцца “вадай”.

*(Гульню цікавей праводзіць пад музыку)*

**Весялінка:** Вельмі весела з вамі гуляць, вы такія спрытныя, што я за вамі не паспяваю! А зараз трошкі адпачнём і пагуляем у гульню “Адгадай, чый галасок”.

*(Праводзіцца гульня* ***“Адгадай, чый галасок”***)

*(Усе ўтвараюць круг. Адзін з іх становіцца пасярэдзіне круга i закрывае вочы)*

**Дзеці:** Сталі ў круг, i - раз, два,тры!Павярнуліся, сябры!

*(На апошнія словы ўсе паварочваюцца вакол сябе)*

**Дзеці:** А як скажам- скок, скок, скок...

*(Словы «скок, скок, скок» - спявае ці гаворыць той, каму загаддзя прапанаваў той, хто праводзіць гульню).*

**Дзеці:** Адгадай, чый галасок?

*(Гэтыя словы спяваюць усе дзеці)*

*(Дзіця, што стаіць у цэнтры з закрытымі вачыма, павінна адгадаць, хто праспяваў словы «скок, скок, скок». Той, каго пазналі, выходзіць на сярэдзіну круга. Той, хто стаіць у сярэдзіне не мае права адкрываць вочы да таго часу, пакуль не скончыцца песня)*

**Весялінка:** Падабаецца вам гуляць?*(Адказы дзяцей)* Малайцы! Тады, я прапаную, вам новую гульню.

*(Праводзіцца гульня* ***“Явар”****)*

*(Двое дзяцей, стаўшы адзін насупраць другога і ўзяўшыся за рукі, падымаюць іх уверх - робяць “вароты”. Астатнія, таксама ўзяўшыся за рукі, ланцужком праходзяць у вароты)*

**Дзеці:** Явар, явар, яварочак,

Яваровы дзеткі

У варотцы, у варотцы

Дзвесце коней прапускалі,

Аднаго затрымалі. Гэта будзеш ты.

*(На апошніх словах “явар” апускае рукі. Каго ён затрымае, той выбывае з гульні, і так да апошняга)* **Весялінка:** Як жа з вамі цікава гуляць, вы вельмі жвавыя і вясёлыя, сябры! А зараз, давайце праверым, хто з вас самы спрытны.

*(Праводзіцца гульня “Спрытняга”)*

*(Адзін з гульцоў выцягвае руку, павярнуўшы далоняй уніз. Астатнія прыстаўляюць па адным пальцы пад яго далонь)*

**Вада:**Пад бабчынай крышай

Завяліся мышы.

Бабка пачала лічыць,

Адна мышка ўжо пішчыць.

*(На апошніх словах ён хапае ўсіх за пальцы. Чый ухапіў, той становіцца на месца лаўца “мышэй”)*

**Весялінка:** Мне вельмі спадабалася ў вас, але прыйшла пара нам развітацца, я абавязкова завітаю да вас зноў. Дзякуй за ўвагу, дарагія сябры! Да новых сустрэч!